പിണറായിയുടെ ചെരുപ്പ് നക്കേണ്ടി വന്നാലും അഭിമാനം എ.വി.ഗോപിനാഥ് കോണ്ഗ്രസ് വിട്ടു പാലക്കാട്: പാലക്കാട് ജില്ലയിലെ കോണ്ഗ്രസിന്റെ മുതിര്ന്ന നേതാവ് എ.വി.ഗോപിനാഥ് പാര്ട്ടിയില് നിന്ന് രാജിവച്ചു. പാര്ട്ടിയില്, മനസിനെ തളര്ത്തുന്ന കാര്യങ്ങള് ആവര്ത്തിക്കുന്നുവെന്നും ഒരുപാട് നാളത്തെ മാനസിക സംഘര്ഷങ്ങള്ക്ക് ശേഷമാണ് രാജി തീരുമാനമെന്നും ഗോപിനാഥ് പറഞ്ഞു. പാലക്കാട്ടെ വീട്ടില് നടത്തിയ വാര്ത്താസമ്മേളനത്തിലാണ് രാജിപ്രഖ്യാപനം. കോണ്ഗ്രസ് പുനഃസംഘടന സംബന്ധിച്ച ഹൈക്കമാന്ഡ് തീരുമാനം അംഗീകരിക്കുന്നുവെന്ന് പറഞ്ഞ ഗോപിനാഥ് പാര്ട്ടിയുമായുള്ള 50 വര്ഷത്തെ ബന്ധം അവസാനിപ്പിക്കുകയാണെന്നു കൂട്ടിച്ചേര്ത്തു. പാര്ട്ടിയുടെ മുന്നോട്ടുള്ള പോക്കിന് താന് തടസമാകരുതെന്നതാണ് രാജിക്കു പിന്നിലെ കാരണം. മറ്റൊരു പാര്ട്ടിയിലേക്കും പോകുന്നത് തീരുമാനിച്ചിട്ടില്ല. സാഹചര്യങ്ങള് മനസിലാക്കിയ ശേഷം ഭാവി നടപടികള് സ്വീകരിക്കുമെന്ന് സിപിഎം സഹകരണം തള്ളാതെ ഗോപിനാഥ് പറഞ്ഞു. സിപിഎം ഉള്പ്പടെയുള്ള പാര്ട്ടികളുമായി അയിത്തമില്ല. കൂടെയുള്ള ആരോടും കോണ്ഗ്രസ് വിടാന് പറയില്ല. പിണറായിയുടെ ചെരുപ്പ് നക്കേണ്ടി വന്നാലും അഭിമാനമാണ്. കേരളത്തിലെ ഏറ്റവും ചങ്കൂറ്റമുള്ള നേതാവാണ് പിണറായി വിജയന്. അദ്ദേഹത്തിന്റെ അടുക്കളക്കാരന് ആകേണ്ടി വന്നാലും അഭിമാനമേയുള്ളൂവെന്നും മാധ്യമപ്രവര്ത്തകരുടെ ചോദ്യങ്ങള്ക്ക് മറുപടിയായി ഗോപിനാഥ് പറഞ്ഞു. ഡിസിസി പുനസംഘടനയില് ചര്ച്ച നടത്തിയില്ല എന്ന് പറയുന്നത് വാസ്തവ വിരുദ്ധം: കെ. സുധാകരന് ഡിസിസി അധ്യക്ഷ സ്ഥാനം കിട്ടാത്തതില് പ്രതിഷേധിച്ചു ഗോപിനാഥ് പാര്ട്ടി വിട്ടേക്കുമെന്ന സൂചനകള് ഉണ്ടായിരുന്നു. ഗോപിനാഥിനെ ഒഴിവാക്കി എ.തങ്കപ്പനെയാണ് കോണ്ഗ്രസ് ഡിസിസി അധ്യക്ഷനായി തിരഞ്ഞെടുത്തത്. നിയമസഭാ തിരഞ്ഞെടുപ്പ് വേളയില് നേതൃത്വവുമായി ഇടഞ്ഞ് പാര്ട്ടി വിടാനൊരുങ്ങിയ ഗോപിനാഥിനെ ഡിസിസി അധ്യക്ഷ സ്ഥാനം ഉള്പ്പടെ വാഗ്ദാനം ചെയ്താണ് അനുനയിപ്പിച്ചിരുന്നത്. മുന് ഡിസിസി പ്രസിഡന്റായ ഗോപിനാഥ് 25 വര്ഷം പെരിങ്ങോട്ടുക്കുറിശി പഞ്ചായത്ത് പ്രസിഡന്റായിരുന്നു. 1979 മുതല് കോണ്ഗ്രസിനൊപ്പം നിന്ന ചരിത്രമാണ് പെരിങ്ങോട്ടുകുറിശിയുടേത്. ഇത്തവണ, 16 അംഗ ഭരണസമിതിയില് 11 സീറ്റാണ് കോണ്ഗ്രസിനുള്ളത്. ഇവരെല്ലാം എ വി ഗോപിനാഥിനെ പിന്തുണയ്ക്കുന്നവരാണ്. ഗോപിനാഥിന്റെ രാജി പെരിങ്ങോട്ടുകുറിശിയുടെ ഭരണം ഇടതുപക്ഷത്തേക്കു മാറുമെന്ന സൂചനയാണു നല്കുന്നത്. പെരിങ്ങോട്ടുകുറിശി പഞ്ചായത്ത് അംഗങ്ങളെയും ജില്ലയിലെ മറ്റു നേതാക്കളേയും കണ്ട ശേഷമായിരുന്നു ഗോപിനാഥ് വാര്ത്താസമ്മേളനം വിളിച്ചത്. അതേസമയം, എവി ഗോപിനാഥ് കോണ്ഗ്രസ് വിട്ട് എവിടെയും പോകില്ലെന്ന ആത്മവിശ്വാസം തനിക്കുണ്ടെന്നു കെപിസിസി പ്രസിഡന്റ് കെ സുധാകരന് എംപി പറഞ്ഞു. ഗോപിനാഥിന്റെ രാജി പ്രത്യേക സാഹചര്യത്തിലാണ്. താനും ഗോപിനാഥമായുള്ള ബന്ധം രൂഢമാണ്. അങ്ങനെയൊന്നും തന്നെ കയ്യൊഴിയാന് ഗോപിനാഥിനാകില്ല. അദ്ദേഹത്തെ കോണ്ഗ്രസില് സക്രിയമാക്കാനുള്ള നടപടികളായിരിക്കും കെപിസിസി പ്രസിഡന്റ് എന്ന നിലയില് താന് സ്വീകരിക്കുകയെന്നും സുധാകരന് പറഞ്ഞു. എവി ഗോപിനാഥുമായി ബന്ധപ്പെട്ട വിഷയത്തില് അനില് അക്കര സമൂഹമാധ്യമങ്ങളില് പങ്കുവെച്ച പോസ്റ്റ് സദുദ്ദേശ്യപരമാണ്. ഗോപിനാഥിനെ വ്യക്തിപരമായി ആക്ഷേപിക്കണമെന്ന ഉദ്ദേശ്യം അനില് അക്കരയ്ക്കുണ്ടായിരുന്നില്ല. എന്നാല് ചില മാധ്യമങ്ങള് ഗോപിനാഥിനെതിരെ അനില് അക്കര രംഗത്തെന്ന് വാര്ത്ത നല്കുകയാണുണ്ടായത്. അതാണ് ഗോപിനാഥനെ പ്രകോപിപ്പിച്ചത്. ഡിസിസി പ്രസിഡന്റുമാരുടെ നിയമനവുമായി ബന്ധപ്പെട്ട വിവാദങ്ങള് അടഞ്ഞ അധ്യായമാണ്.ഡിസിസി പുനഃസംഘടനയുമായി ബന്ധപ്പെട്ട് എല്ലാ അഭിപ്രായങ്ങളും ഇതിനകം പ്രകടിപ്പിച്ചിട്ടുണ്ട്.അതിനുമേല് വീണ്ടും ചര്ച്ച നടത്താന് ആഗ്രഹിക്കുന്നില്ല. കോണ്ഗ്രസിന്റെ നന്മയ്ക്ക് വിവാദങ്ങളെല്ലാം അവസാനിപ്പിക്കണം. എല്ലാ ദിവസവും വിവാദവുമായി മുന്നോട്ടുപോകാന് പാര്ട്ടിക്ക് സാധ്യമല്ല. കെപിസിസി,ഡിസിസി ഭാരവാഹികളുടെ പുനഃസംഘടന എത്രയും വേഗം പൂര്ത്തിയാക്കുമെന്നും സുധാകരന് പറഞ്ഞു. ഡല്ഹിയില്നിന്നു തിരികെയെത്തിയ അദ്ദേഹം തിരുവനന്തപുരം വിമാനത്താവളത്തില് മാധ്യമപ്രവര്ത്തകരോട് സംസാരിക്കുകയായിരുന്നു.